এক দেশ, এক সময় বাধ্যতামূলক করতে চায় মোদি সরকার, তৈরি খসড়া রুলস

ওয়েব ডেস্ক: দেশের নির্বাচনী ব্যবস্থার পর এবার ঘড়িতে হাত নরেন্দ্র মোদি সরকারের। এক দেশ এক নির্বাচনের পর এবার এক দেশ এক সময় (One Nation One Time)। সারা দেশ যাতে ভারতের স্ট্যান্ডার্ড টাইম (Indian Standard Time) মেনে চলে তা নিশ্চিত করতে চায় সরকার। সেই নিয়ম বলবৎ করার জন্য খসড়াও তৈরি। সব ধরনের অফিস ও বাণিজ্যিক প্ল্যাটফর্মে এর ব্যবহার বাধ্যতামূলক করতে চায়। কেন্দ্রীয় ক্রেতা সুরক্ষা মন্ত্রক (Consumer Affairs Ministry) আগামী ১৪ ফেব্রুয়ারির মধ্যে এই বিষয়ে দেশবাসীর পরামর্শ জানতে চেয়েছে।

দ্য লিগ্যাল মেট্রোলজি রুলস (ইন্ডিয়ান স্ট্যান্ডার্ড টাইম) ২০২৪ বাস্তবায়িত করতে চায় সরকার। এর লক্ষ্য সময় নির্দিষ্টভাবে মেনে চলাকে আইনি কাঠামোর মধ্যে বেঁধে ফেলা। তাতে আইনি, প্রশাসনিক, বাণিজ্যিক ও সব ধরনের সরকারি নথিতে ইন্ডিয়ান স্ট্যান্ডার্ড টাইম বাধ্যতামূলক করা হবে।

আরও পড়ুন: ভালোবাসা দিবসের আগে যন্ত্রের হৃদয়ে জীবন পেলেন অবসরপ্রাপ্ত সেনার স্ত্রী

ওই খসড়া রুলে (Draft Rule) কী কী বলা রয়েছে? সরকারি অফিসে ও প্রতিষ্ঠানগুলিতে আইএসটির প্রদর্শন বাধ্যতামূলক। টেলিকমিউনিকেশন, ব্যাঙ্ক, প্রতিরক্ষার মতো গুরুত্বপূর্ণ ক্ষেত্রে ও ফাইভ জি, কৃত্রিম বুদ্ধিমত্তার মতো উদ্ভাবনী ক্ষেত্রেও এর ব্যবহার নিশ্চিত করতে হবে। ক্রেতাসুরক্ষা মন্ত্রক এর জন্য ন্যাশনাল ফিজিক্যাল ল্যাবরেটরির, ইসরোর সঙ্গে এই নিয়ে একটি বিশেষ ব্যবস্থা গড়ে তুলতে চাইছে। এটাও বলা হয়েছে নিয়ম ভাঙলে জরিমানা করা হবে। এর জন্য অডিটের ব্যবস্থাও থাকবে। তবে বৈজ্ঞানিক গবেষণার মতো কয়েকটি ক্ষেত্রে সরকারের অনুমতি সাপেক্ষে ছাড় মিলবে।